钦定古今图书集成/明伦汇编/官常典/第758卷 > 张秉纯
## 钦定古今图书集成/明伦汇编/官常典/第758卷 > 张秉纯

按《和州志》：秉纯，邑庠生，字不二。平生肝肠坦率，气致
伉爽。当国变时，秉纯衣冠披发，北向擗踊号泣，遂绝
粒。妻女子婿强之食，不听。其妻刘氏命子邀戚友劝
之曰：“分在草莽，死之无名。”秉纯笑曰：“自古忠臣义士
捐躯于国破家亡之后，有济于事者几人，不过自尽
其心，自完其节耳，何名为？我志已决，毋乱我。”及七日
燥渴，其妻跽捧汤以进，密投参汁，冀缓死夺其志。遂
至五十二日，子婿生祭之，全家拥哭。秉纯又含笑索
笔书《绝命词》四首毕，端坐而逝。刘氏悲恸不胜，以头
触壁，血涌伏棺，亦勺水不进，旬有六日，死之。